钦定古今图书集成/理学汇编/文学典/第005卷 > 吴处厚青箱杂记 > 《文章艳丽不害为正》
## 钦定古今图书集成/理学汇编/文学典/第005卷 > 吴处厚青箱杂记 > 《文章艳丽不害为正》

文章纯古，不害其为邪；文章艳丽，亦不害其为正。世
或见人文章铺陈仁义道德，便谓之正人君子，及花
草月露，便谓之邪人，兹亦不尽也。皮日休曰：“余尝慕
宋璟之为相，疑其铁肠与石心，不解吐婉媚辞。及睹
其文而有《梅花赋》，清便富艳，得南朝徐庾体。然余观
近世所谓正人端士者，亦皆有艳丽之词，如前世宋”
璟之比，今并录之：乖崖张公《咏席上赠官妓小英歌》
曰：“天教抟百花作小英明。如花住近桃花坊北面门
庭掩映如。仙家。美人宜称言不得，龙脑薰衣香入骨。
维扬软縠如云英，亳郡轻纱似蝉翼。我疑天上婺女
星之精，偷入筵中名小英。又疑王母侍儿初失意，摘
向人间为饮妓。不然何得肤如红玉初碾成，眼似秋
波双脸横。舞态因风欲飞去，歌声遏云长且清。有时
歌罢下香砌，几人魂魄遥相惊。人看小英心已足，我
见小英心未足。为我高歌送一杯，我今赠汝新翻曲。”
韩魏公晚年镇北州，一日病起，作《点绛唇》小词曰：“病
起厌厌，画堂花谢添憔悴。乱红飘砌，滴尽胭脂泪。惆
怅前春，谁向花前，醉愁无际。武陵回睇。人远波空翠。”
司马温公亦尝作《阮郎归》小词曰：“渔舟容易入春山。
仙家日月闲。绮窗纱幌映朱颜。相逢醉梦间。松露冷，
海霞殷。匆匆整棹还。落花寂寂水潺潺。重寻此路难。”
又曾修古立朝，最号刚方蹇谔，常见池上有所似者，
亦作小诗寓意，曰：“荷叶罩芙蓉，圆青映浅红。佳人南
陌上，翠盖立春风。”王安国作诗多使酒楼，尝语余曰：
“杨文公诗有一酒楼，‘江南堤柳拂人头，李白题诗遍
酒楼’。钱昭度诗亦有《酒楼》：‘长忆钱塘江上望，酒楼人
散雨千丝子’诗有几酒楼？”余答曰：“吾诗有二酒楼。”安
国曰：“足矣。”盖余有《题九江琵琶亭》小诗云：“夜泊浔阳
宿酒楼，琶琵亭畔荻花秋。云沉鸟没事已往，月白风
清江自流。”又余尝送客西陵，亦作小诗曰：“若耶溪畔
醉秋风，猎猎船旗照水红。后夜钱塘酒楼上，梦魂应
绕浙江东。”